Hornnes jernbanebru

Hornnes jernbanebru er ei bru over Otra mellom de tidligere stasjonene Hornnes og Evje på Setesdalsbanen. Brua ble bygd i 1895-1896 og Setesdalsbanen ble åpnet i 1896. Brua er 140 meter lang og oppført i stålkonstruksjon fundamentert på seks brukar av lokal gneis. Steinen er fint tilhogd av tilreisende rallarer, de fleste var svenske. 

Setesdalsbanen ble lagt ned i 1962. Syv år seinere ble brua bygd om til gang- og sykkelbru mellom Hornnes og Evjemoen. Ombyggingen ble utført av et britisk militært ingeniørkompani som besøkte Evjemoen, 29th Field Squadron RE. 

I forbindelse med hundreårsjubiléet for Setesdalsbanen i 1996 begynte Evje og Hornnes kommune å planlegge restaurering av brua. Et stort restaureringsarbeid ble utført i 1999. Dette var et samarbeidsprosjekt mellom kommunen, fylkeskommunen, det britiske ingeniørkompaniet fra 1969 (som også nå gjorde arbeidet) og private bedrifter. 

Brua er vakker. I kulturminneåret 1997 ble den valgt til å være kommunens spesielle kulturminne. Den er også vernet i Nasjonal verneplan for kulturminner i jernbanen, og i planen gitt spesiell høy verneverdi.

Referanser

Kilder
Museumsplan for Evje og Hornnes kommune, vedtatt i Evje og Hornnes kommunestyre, 1996
 Olav O. Uleberg, Hornnes I, Gards- og ættesoge, utgitt av Hornnes bygdesogenemd, 1969, s. 325

Eksterne lenker
 Kulturminnesøk.no

 Kulturminner i Evje og Hornnes
 Setesdalsbanen
 Jernbanebroer i Norge
 Broer i Agder
 Otra